정조 22년
戊子十月初六日辰時上御誠正閣大臣備局堂上引見入侍時右承旨李海愚假注書李允謙記注官金景煥承膺祚左議政李秉模行左參贊鄭民始行吏曹判書金文淳行大護軍李敬懋兵曹判書李時秀行大護軍趙心泰禮曹判書趙尙鎭戶曹判書趙鎭寬刑曹判書朴宗甲左尹申大顯右尹李漢豐行護軍徐龍輔李書九同敦寧李益運行大司諫韓用龜司諫柳畊掌令尹寅基玄重祚持平朴孝成副校理趙得永正言金和鍾尹涵修撰洪受浩朴吉源以次進伏訖秉模曰日氣不調聖體候若何上曰一樣矣去夜院啓五更後始爲入啓旣爲院議啓辭則堂箚似當隨到故明燭坐待如是而未得接眠矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰昨夜雲觀之報不勝懍慼矣上曰卿亦聞之否秉模曰初則未聞而傍人謂有微微之響故諦聽則果有入聞者矣上曰昨日奉命承宣之召見在於夕後以嶺南關東民事有所酬酢及其退出燭已張矣似在其時而不能聽於無聲此尤悚然無以爲諭矣敎諸宰曰卿等亦聞之耶民始曰臣等昨日日暮後自本司退歸朝衣姑未及脫已有雲觀之報此不過烽火時矣上曰見今時令猶有夏間節候八月退霜雖或爲萬一之助於民事而近日朝晝之氣少無寒意故以是爲慮矣昨夕隱隱之響果發於不知不聞之中此雖曰不至於轟轟而微微之中有聲無聞尤爲警懼何必有災異然後爲災異乎卿之箚批已言之矣反躬省愆無非致異召災之端則方寸之感豈敢曰仰格天心而一番冬雷未能使之退莊每當寒燠交泰之節於其相感之際隱微之聲無歲無之此莫非吾心之不寧而天地之和不應休咎之徵立判而然也大抵至著之象可驗於至微之中天人一理昭不可掩今爲朝有郅隆之化野無愁苦之怨上下交孚精白一心則肹蠁之治位育之功自可以上格天心雖欲聞冬雷之聲末由得焉然則微微之響尤豈非驚懼者乎秉模曰仁天之警告如欲以某事某事一一傅會則自有應不應之時反爲不畏天之端而轉災爲祥灼有其理豈可以或應或不應一毫弛心乎臣箚批中擧措事事不苟規模一一反僞之敎當今之痼弊莫過於此目下之修省亦莫過於此而苟欲不苟而反僞則二者亦自互相爲用不苟則可以反僞反僞則可以不苟當此才德俱乏之時眞箇脚踏實地之人雖難猝致勝於如臣者何可勝數祈免雖似備例而其實則消弭之道不外於此矣上曰三代不易民而治捨今之人而更何處求之乎只當以此世之人做此世之事而大抵模樣皆成虛泡此弊若矯則斯過半矣而如水益深成效漠然予之春秋豈至衰謝之年而卿之箚批中志氣頹闒血氣衰倦云者卽實際語也以此之故對越之工非敢曰無間斷所期則在於純亦不已而驗諸諄諄之警則可知吾心不能緝續如其不然豈不能仰格消弭一番雷異乎秉模曰聖明此敎卽一國之福也天道玄遠雖以人主之尊有不可取必於蒼蒼而其理則有呼吸相通之機殿下旣以人事爲可以感回則是欲以動靜云爲之合理不合理取必於天玆豈非一國之福乎至於世界之近於虛泡不但習俗之纏繞今人血氣亦漸脆弱若求卓犖奇偉之士則雖不敢誣一世竊恐猝難得之而就其中變苟爲直祛僞爲誠亦豈不皆作可用之才乎竊念善惡皆有僞焉惡固不可說而無僞之惡足可以變而至於善若乃僞惡則終無入善之望伏望勿以世人之滔滔謂無奈渠何率敎者用之不率者退之益闡陶鑄之功俾歸中正之域焉上曰卿言好矣蓋不言中叢脞處大叢脞委靡處太委靡以日前司寇之長筵奏言之不聽傳敎之該郞自政院勒捧現告雖曰小事所關非細寧有如許國體乎此亦壅蔽之一端故纔已處分而拿處比遞罷何等加重則其在出納惟允之職者視若等閑已是不畏法之一端而刑判之筵奏曾未踰時院隷之犯科又隨而登聞此莫非承宣之視國綱太甚容易故下隷亦從而效之豈不凜然寒心乎鄕黨主和敬朝廷主嚴畏而見今嚴字畏字之義果安在哉悠久無强之道轉災爲祥之方莫過於嚴一字而此亦其餘事果如卿言第一實地工夫好矣而亦難責備於今世之人奈何仍敎曰次對爲之秉模曰此黃海監司李義駿災實分等狀啓也遂安谷山瑞興等三邑置之尤甚安岳等十四邑置之之次長淵等六邑置之稍實仍以爲事目災九百結外不足畓災五百三十四結十七負二束田災一百二十三結三負五束特許加給後錄諸條竝請令廟堂稟旨分付矣其一江都所送選武布依近例代錢輸送事也其一尤甚邑舊還姑令仍停事也其一牙兵入坊停止事也其一尤甚邑限明年勿定配所事也其一推奴徵債限明秋防塞事也分等依狀請施行災結加請數頗精細而該道今年水災不可比同於昨年則田災之請不無後弊田災置之畓災五百三十四結十七負二束依所請劃給江都輸送選武布代錢事多有已例亦爲依施尤甚邑舊還仍停事本道舊還元數無多而三邑民情有難新舊竝督云只於稍實之次邑準捧之意分付牙兵入坊停止事軍制雖重停止之請其來已久竝與尤甚邑勿定配所推奴徵債防塞事依施何如上曰依爲之綿田給災旣有已例數爻亦甚精細亦爲許施可也出擧條秉模曰冬至使行期不遠正使李祖源令該曹加設判中樞府事單付之意分付何如上曰依爲之出擧條命大臣就座民始曰兩湖稅船之下去數三朔後晩始來到者多有之故査問其委折則皆以爲捧置稅穀色吏偸食故自官徵捧裝載之際自致遲滯云莫重稅穀中間幻弄已極驚駭而艱辛收捧於民間者使奸吏偸食徵出上納之際必致欠縮自該邑充納之際又未免貽弊於民事之駭痛莫此爲甚各邑守令所當重勘而未及査實於該邑故雖不敢請罪爲先出擧條嚴飭後復有如此之弊則當該守令各別論罪道臣亦難免其責之意竝爲申飭知委何如上曰依爲之出擧條民始曰結錢漁鹽船稅自有上納期限而愆期遲滯之弊愈往愈甚至於今年已及十月而未納尙多事極駭然而災年守令有難一竝治罪不飭之道臣爲先推考使之各別申飭從速畢納後復如此則當該守令從重論勘之意出擧條申飭何如上曰依爲之出擧條文淳曰各道都事以辭朝日計瓜矣平安都事尹行逵忠淸都事李秉烈除拜見職俱過二十朔而尙未辭朝之故雖不得計瓜事未前有極爲駭然有不可一向仍置竝罷職何如上曰依爲之出擧條敬懋曰本局水下船十隻新造與改槊間從次第下送統營及湖左水營依例發關造成裝載附近各邑稅穀於上來之路受其船價以爲造船時所入之費矣今年有一營船之改槊於左水營者邂逅臭載之故今後則勿許裝運稅穀於新造回路之意向來筵中纔有新令十船船主等將無以藉手於造船之需擧懷渙散之心勢至永罷之境揆以營船設置之意實爲難處而槪其臭載之患許劃稅穀於水路迂遠處三四邑使之逶迤歷泊鳩聚裝發故或有過時之弊此後則必以造船營下附近邑稅穀許裝則可無晩時意外之弊下詢大臣處之何如上曰大臣之意何如秉模曰新造船回泊錄案後以近道優厚邑劃給載運則似爲兩便之道矣上曰依爲之敬懋曰本局兼料米三千四百石自戶曹貸去後尙未還捧今朔兼料無以支放其間雖已往復該曹而尙此遷就故敢此仰達下詢大臣處之何如上曰退與廟堂相議爲之可也出擧條宗甲曰以樂安郡稅大同臭載事因宣惠廳啓下關自臣曹船主處嚴刑徵捧矣迄今六朔屢經刑訊而尙無一包米所捧擧行之緩忽臣固自訟而觀其貌樣窮敝忒甚雖經年閱歲萬無徵納之道而只有瘦死獄中而已事甚悶然大典通編漕轉條漕運致敗未拯之數監色沙格等嚴刑徵捧其故敗者監色船主沙工竝梟示小註曰米太一一徵捧今此樂安郡稅船謂之非故敗則無徵捧於船主之文謂之故敗則未聞有覈實施律之擧以此以彼俱非法意若曰非故敗而徵捧於船主法雖無文監色沙格勢難獨當裝送主張專在於船主姑以一時權宜之政傍引故敗徵出之例則亦宜先責於監色沙格而其餘數泒分於船主也今乃當徵之人則一切不問而七百石穀物專責於船主其所呼冤不是異事恐合有變通之道下詢廟堂而處之似好故敢此仰達矣上曰大臣之意何如秉模曰新造船之無端致敗臭載穀之無一拯出跡甚疑怪事極痛惡臣亦以爲徵出於船主痛徵日後之弊在所不已今此該堂所奏旣出執法之意令各其在囚之該曹該道嚴覈取招後一依法典施行恐宜矣上曰依爲之出擧條上曰臺廳旣已傳啓今當賜批矣命海愚書三司曰不允末端事付丙矣答兩司曰不允答府曰不允李汝節事亟停勿煩崔進吉事不允答院曰不允仍命海愚傳批用龜等曰天人一理脗合無間善惡之相應禎祲之相盪隨類而至捷如影響可不懼哉嗚呼近年以來雷異之作殆無虛歲此曷故焉天心雖切於警告人情易狃於恬常下之所以陳戒者不過襲套而仰規上之所以修省者有若按例而自責上下泄泄了無大警動大振作之擧惟彼仁愛之天安得無告戒之諄複也噫帝王爲治之本誠正是已誠正之工典學是已三代之治尙矣而雖漢唐中主亦莫不以是爲出治之一副要領是以自古人臣之仰勉其君者未嘗不以典學爲言言旣陳腐聽不新奇然而捨是則失其本而無所藉手矣惟我殿下天縱聰睿日將緝熙貫天人性命之源接堯舜精一之傳淸燕之間不廢方策幽獨之儼若對越以殿下心得之工措諸事爲之間則何患乎治不傒志而顧今世道日下時憂日甚紀綱益紊風俗益頹邪說橫流人心蹈溺朝象委靡而泮渙民生憔悴而困窮朱子所謂一毛一髮無不受病者不幸近之聖學如此而治功如彼者此莫非有君無臣不能對揚之致而臣愚死罪竊以爲殿下典學之工知非不至而行有所未至也方其喜怒之未發涵養固已有素及夫事物之旣接辭氣率多過中公私恩義之際經權有時乎失宜忠邪淑慝之間用捨或不免無別克恢轉圜之量思聞鯁直之論而事到難處輒設禁令則言路杜塞義理漸晦深軫矯俗之道欲行振刷之政而命令嚴急求效太速則擧行忙錯事功不就以至君道日亢臣道日卑而上下無交濟之美庶務躬親萬機獨運而勞逸有倒置之歎此豈不有違於提挈綱維之義保嗇精神之方乎噫以殿下周萬物之智無不窮格乎所以然之故所當然之理則酬酢萬變之間其所以會之於心體之於身驗之於事使踐履之效著見於光大之業者不過一轉移間而惟在殿下力行之如何耳苟能行之悠久動靜相須表裏交正則百度惟貞庶績咸熙上可以格天心下可以孚民志災沴自消休祥鼎臻伏願殿下少加省察焉上曰依爲之出擧條用龜等曰習俗膠固之弊難以毛擧而最是惑世而誣民斁倫而悖常者卽不率敎三字也嗚呼天以霜雪雨露行四時之令萬品順其軌君以禮樂刑政宣八方之敎百靈歸于化此乃有天地有君臣以來不易之正理也苟或天之所令物有不承君之所敎人有未化則其將爲何許世界耶惟我殿下以神聖之姿處君師之位陶鑄一世庭衢八荒凡於綸綍之間辭敎之際推心而置腹提耳而面命必欲使愚夫愚婦咸歸率仁之化惻怛丁寧之意有足以貫金石孚豚魚而其奈流弊漸滋舊染未洗是非好惡之發於辭令者眞實無僞而乃反然疑妄度䵝昧本旨用舍黜陟之斷自宸衷者公平無私而率多窺覘揣摩二三其說由是而眩惑於忠邪之分觀望於陰陽之際使我殿下卓越百王之心法政謨未克闡明譬如陰翳之於白日䗖蝀之於太淸言念及此不勝痛恨而流涕也噫宣揚聖德扶植義理固是今日靖世道淑人心之第一急務苟有忠志之士孰不無竭其誠力以盡挽回之責而若其否變之化亦惟在於殿下之赫然奮發明示扶陽抑陰之義於擧直措枉之中此正上下交勉之一大機會也伏願深留聖意益軫矯俗之方以爲弭災之道焉上曰依爲之出擧條上曰方當求言之日爲臺諫者初不出意見以陳弭災之方寧有如許臺體乎從後更爲入侍時皆令各陳所懷事申飭命少退諸臣承命退出少頃旋入進伏畊曰雲觀雷響之報在於更鼓未下之時聖念警惕至降減膳之敎其在論思之列者卽陳箚戒仰勉消弛之策道理當然而行公玉堂乃於經宿之後屢煩促敎而始爲呈箚其間事勢雖未知如何而有欠於仰體我聖上寅畏對越之誠臣謂今日聯箚諸玉堂一竝施以譴責之典宜矣上曰依爲之出擧條海愚曰次對時諸臣之不離閤外坐待召命自有法意而今日權退之諸宰玉堂中間多散坐各處揆以朝體極爲未安竝捧現告推考何如上曰依爲之出擧條海愚曰經宿後陳箚諸玉堂施以譴責之典命下矣何傳旨捧入乎上曰推考可也出擧條寅基無所懷而輕先進伏秉模曰前席詢諮之下有可陳則進前無可陳則不當進前而進前未免做錯當該臺臣從重推考何如上曰依爲之出擧條重祚曰賞罰者人主所以勵世陶俗之具也然而賞者恩愛也罰者肅殺也人心之私每從恩愛邊生故自古人君率多過於賞而不足於罰是以賞曰愼而罰曰必愼者抑其過也必者勉其不足也夫賞罰中然後紀綱立職務成焉況今庶僚怠豫百度委靡之時乎惟我殿下天姿過於仁愛以賞則爵祿有踰濫之弊以罰則刑章有解弛之歎是不免乎賞有餘而罰不足也伏願殿下於賞罰之際益勉愼必之方使賞不踰而罰不弛以爲應天時弭災異之道焉上曰當留意矣出擧條重祚曰上之令下也惟在乎令之一字令而不信治化何由而成乎今夏亢旱之餘代播蠲稅之命特出於我聖上恤民務本之盛德至意而其所丁寧曉諭不啻申複則及到秋成之後雖銖錢粒米苟有徵捧之擧則是罔民也令之不信孰大於是而向日湖西奉命承宣之還奏也別無採探區劃之說只憑道伯之語以代播處結錢收捧事遽然仰達此實大有違於仰體憂民之聖念也該道臣則其時因戶判所奏雖已推考而當該奉命承宣不可仍而置之臣謂亦施譴責之典宜矣上曰好矣出擧條海愚曰當該湖西奉命承宣施以譴責之典事命下矣何傳旨捧入乎上曰推考可也出擧條孝成曰昨夜雲觀之報又何爲而至也殷殷之響雖未彰著曄曄之光非止一再夫何重陰之月閉蟄之日有此非常之變乎我殿下臨御以來夙宵憂勤者一則敬天之誠也一則奉先之孝也一則愛民之仁也三者卽帝王之盛德而祖宗之家法也是皆殿下因心而得不勉而中者也今因仁天之示警有此求助之擧譬如赫日中天猶借螢爝之末光時雨布澤不廢桔槹之微功猗歟盛哉臣伏覩殿下所闡明者義理也而亂逆之干紀惑衆者層生疊出所扶樹者正學也而邪說之悖倫蔑常者潛滋漸熾皇建有極克體箕疇而朝廷之上偏黨之習未祛躬行儉素無愧漢文而閭巷之間奢濫成俗何莫非致災之端而我殿下未或歸咎於群下而反躬自省思聞讜言居在三司之列者豈無感激對揚之忱乎謹按洊雷之象曰君子以恐懼修省恐懼二字雖非遇災之日猶當服膺不失況當天心之不豫乎且今數十年治平之餘治法政謨不無十漸之慮尤豈非恐懼修省之一大機會乎中庸位育之功皆從恐懼中出來繫辭懼以終始其要無咎臣意則消弭之道莫先於恐懼惟殿下益加勉勵焉仍伏念殿下優禮臺閣之臣必欲導之使言甚盛擧也惟彼新進生疎之人遐土鄕闇之士初登筵席未諳格例率多失措承宣從傍請推彼將引嫌求遞之不暇尙何責開口而論事乎君臣之際所貴者誠意也生疎而損體鄕闇而失儀無關於得失臣謂自今以後言官奏事之際苟非關係之大者承宣不必一一請推俾得從容盡言宜矣上曰好矣出擧條孝成曰今年荒政專係核實之如何雖曰稍實豈無尤甚之面里乎臣居在廣州以耳目之所逮言之通一州言之謂之稍實可也至於下道一二面上道三四面可謂尤甚之最者若以他面里稍實之故無所闊狹則千餘戶向隅之歎豈云少哉臣謂行査本府後惟此四五面之民或以尤甚或以之次施行宜矣上曰所奏雖近於見牛未見羊一府之中必有虛實之相雜如爾言者更令廟堂關飭本府俾有實效可也出擧條和鍾曰臣竊伏覩殿下對越寅畏憂勤惕勵二十年如一日宜其天心孚格休徵鼎臻而乃者微微之響又此告警臣不敢以此爲某事之應强陳傅會之說而略效憂愛之忱仰贊消弭之方焉臣伏聞向日臺壁所付白翎三謫事因下敎撤去我殿下不遠復之聖德臣實欽仰贊頌然而原禁自如尙靳收還之命臣還不勝抑鬱之至夫臺臣言事所關非細苟其事之不當言則不待朝令而自不敢言矣如其言之可也則殿下又何爲而去其半留其半反有嫌於前後求言之敎乎今此禁條之說實是群下之罪也每當有事之時章奏迭發瀆擾上聽誠有紛然之弊然一弊纔去一弊復生亦不可不念也以殿下明睿之聖權度得宜輕重不差凡於事爲可以禁斷則禁斷之可以處分則處分之隨處稱情各適其可目下雖無可言之疵政而若使今年如此明年如此見聞慣熟仍成關和之例規則臣竊恐從今以往言路之弊或不免自此而始以殿下博洽之聖學何不留神於貽燕之謨乎壁書撤去之時必有聖念中默運之端伏願因其端而更加三思俾言路無至壅閼之境聖德益臻光明之域焉上曰言則是矣亦豈得已而然乎涵曰各道監兵水營還穀之爲生民切骨之冤厥惟久矣穀雖在邑而邑倅不能干涉營裨營校專管其斂散取其耗而自用而民之怨苦在渠輩無甚關孫故惟以肥己之計務爲剝膚之政方其徵斂也濫捧之數比諸他還每石幾至數斗及其分給也其所減縮至於三四斗之多此則又其有分石之弊故耳且況徵捧之期必先於本邑之還每於九月內開倉嚴督雖有朝家停退之命而此還則不與焉今爲褊裨之漁利而不恤民生之呼冤者誠萬萬痛惜矣臣於歲首朝參略陳此弊而請以此穀付之邑倅句管出納一如元還之例聖心有槪特賜允兪意謂諸道一齊遵行矣近聞道伯道帥或遵或否致令咸囿之民多有向隅之歎語云民怨于下天怒於上臣不敢曰昨夕之示警必由於此而此弊苟祛則亦足爲解民怨之一端臣謂道臣帥臣之不爲擧行者施以推考之典仍令廟堂更加嚴飭以爲一例施行之地宜矣上曰大臣之意何如秉模曰臺臣之言非不善矣而第念外藩排置異於中古以前設立各倉庫其來已久若欲盡屬本官使之糶糴則諸般營屬洞加汰減規模設施一變今制然後始可無掣礙難行之端矣上曰更思便好道理從後稟處可也出擧條寅基曰臣蒙騃譾劣百無肖似淸朝耳目之任夫豈一日冒據之地而飭敎截嚴私心惶懍近不得不冒沒行公鎭日詣臺矣適當我殿下恐懼修省之時其所對揚之責亦在三司之臣而如臣愚迷者本無正言讜論之可以仰裨萬一賓對有命倉卒登筵伏聞責己警惕之聖敎辛勤懇至以臣空疎之言無容更勉而區區所懷亦隨長官而聯陳外此目下切實之謨未及講究今若强覓陳腐之談臨急塞責則反非事君以實之道故以更無所懷仰對而輕先進前至被大僚之請推臣之生疎之失不職之罪於是乎益著矣滿心慙恧無地自容以此情踪決不可一刻晏然於臺次請命遞斥臣職上曰勿辭亦勿退待出擧條上曰前江原監司入侍聖儀承命出傳與前江原監司尹師國偕入進伏敎師國曰卿於東藩屢年按莅諸般弊瘼多少釐革而其中海弊則尤爲除減仍成節目冊子云故意謂海戶切骨之瘼幾爲釐祛矣昨聞奉命承宣之言則海弊年增歲加今則海夫一人一年之費當爲百金云此何故也師國曰臣之待罪東藩時非敢曰對揚聖化而但海弊則某條除革其時修成一部冊子至今置在臣家矣今伏承下敎莫知後弊之至於此境而大抵人存政擧其間爲弊之何以致此實無以仰對矣上曰卿家所在冊子持授有司堂上與新伯爛商以爲講究矯弊之道可也仍命備堂臺諫先退又命大臣及壯勇提調內外使進前敎曰華城軍制今將大變通節目之條列裁酌惟在卿等之善處而節目入啓時草記辭意善爲措語必以華城卽湯沐之邑股肱之郡也五邑旣屬於華城而京司上納之依舊應役殊非爲所重之意故爲其慰悅之道特減三邑軍八百名額數及兒別武士名色蕩減與納米減斗之意一一詳載俾知朝家之盛意可也華城則恩澤之稠疊非止一再而但實惠則猶未遍及於軍民自今變通以後庶有實惠之下究也節目中中軍定階事以已經防禦者差送以爲水使履歷則亦有不然者防禦使則二品水使則三品也不無掣礙之端自堂上兵使至亞將參錯差送之意定式可也華城事旣已一委於卿等予不必多誥明再明間來會於本司各出意見成出節目也仍命退諸臣以次退出